**ZRINKO TUTIĆ**



Od 1973. živi i djeluje u Zagrebu, gdje započinje glazbenu karijeru. Bio je član pop grupe Selekcija u kojoj potpisuje kompozicije kao autor glazbe, stihova i aranžmana. Kao skladatelj prvi se put javlja na Festivalu Zagreb 1974. s pjesmom *Doći će dan*, a kao kantautor pojavljuje se prvi put 1977. sa skladbom *Nepoznata, tako ću te zvati*. Bio je to početak niza od četiri kantautorska albuma (*Doris, Plavi leptir, Pola jabuke, Zrinko Tutić*). Kao skladatelj i producent potpisao je velik broj visokotiražnih albuma; snimili su ih među ostalim Željko Bebek, Davor Radolfi, Doris Dragović, Ivan Mikulić, Maja Blagdan, Massimo, Mate Mišo Kovač, Matteo, Sanja Doležal, Sergio Pavat, Severina, Miroslav Škoro, Tereza, Tajči i mnogi drugi. Vlasnik je i glavni producent producentske kuće Tutico utemeljene 1992. Njegov golem skladateljski opus sadrži velik broj hitova i zabilježen je na više nosača zvuka. Osnivač je i član Upravnog odbora Diskografske nagrade Porin (od 1993.) te predsjednik Nadzornog odbora Hrvatske diskografske udruge (2000.–2004.), glavni tajnik i direktor nagrada Instituta hrvatske glazbene industrije, a od 2012. član Nadzornog odbora Hrvatske diskografske udruge.

Nagrade: brojne nagrade na festivalima zabavne glazbe u Hrvatskoj i bivšoj Jugoslaviji; Jugovizija 1986., 1990.; *Zlatna arena* za glazbu u filmu *Putovanje tamnom polutkom* D. Žmegača, Filmski festival, Pula (1995.), *Zlatna arena* za glazbu u filmu *Kad mrtvi zapjevaju* K. Papića, Filmski festival, Pula (1998.); prvo mjesto na Dori, hrvatskom izboru za pjesmu Eurovizije s pjesmom Sveta ljubav i 4. mjesto na Eurovizijskom natjecanju, Oslo (1996). Odličje Reda Danice hrvatske s likom Marka Marulića za osobite zasluge u kulturi (1995. i 1996.). *Porin za životno djelo* 2017.; nagrada *Milevoj Körbler* 2019. za cjelokupno umjetničko djelovanje.